CELEX: 32019D1957
Language: sk
Date: 2019-11-25 00:00:00
Title: Vykonávacie Rozhodnutie Komisie (EÚ) 2019/1957 z 25. novembra 2019 o posúdení vykonanom podľa nariadenia Európskeho parlamentu a Rady (EÚ) 2018/1139, pokiaľ ide o výnimku z niektorých základných ustanovení vykonávacieho nariadenia Komisie (EÚ) č. 923/2012, ktorú udelilo Spojené kráľovstvo [oznámené pod číslom C(2019) 8345] (Iba anglické znenie je autentické) (Text s významom pre EHP)

27.11.2019   
               
               
                  SK
               
               
                  Úradný vestník Európskej únie
               
               
                  L 306/35
               
            
         VYKONÁVACIE ROZHODNUTIE KOMISIE (EÚ) 2019/1957
         z 25. novembra 2019
         o posúdení vykonanom podľa nariadenia Európskeho parlamentu a Rady (EÚ) 2018/1139, pokiaľ ide o výnimku z niektorých základných ustanovení vykonávacieho nariadenia Komisie (EÚ) č. 923/2012, ktorú udelilo Spojené kráľovstvo
         
            [oznámené pod číslom C(2019) 8345]
         
         (Iba anglické znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 71 ods. 2,
         keďže:
         
                     (1)
                  
                  
                     Spojené kráľovstvo oznámilo 20. septembra 2019 Komisii, Agentúre Európskej únie pre bezpečnosť letectva (ďalej len „agentúra“) a ostatným členským štátom, že v súlade s článkom 71 ods. 1 nariadenia (EÚ) 2018/1139 udelilo všetkým prevádzkovateľom lietadiel, ktoré lietajú v Spojenom kráľovstve v maximálnej výške 3 000 stôp nad strednou hladinou mora a v rámci vzdušného priestoru triedy D, výnimku z požiadaviek stanovených v ustanovení SERA.5005 písm. a) [pravidlá letu za viditeľnosti (VFR)] prílohy k vykonávaciemu nariadeniu Komisie (EÚ) č. 923/2012 (2). V oznámenej výnimke sa okrem iného uvádza, že predchádzajúca identická výnimka, ktorá bola Komisii oznámená 17. apríla 2019, sa zrušuje s účinnosťou od 12. septembra.
                  
               
                     (2)
                  
                  
                     Uvedená výnimka sa povoľuje v prípade, že lietadlo lieta za týchto kumulatívnych podmienok: i) len počas dňa, ii) vzdušnou rýchlosťou, ktorá je podľa rýchlomera lietadla najviac 140 uzlov a ktorá umožňuje spozorovať iné lety a akékoľvek prekážky dostatočne včas, aby sa zabránilo zrážke, iii) mimo oblačnosti a za viditeľnosti zeme a pri letovej dohľadnosti aspoň 5 km, ak nejde o vrtuľník, resp. pri letovej dohľadnosti aspoň 1 500 m, ak ide o vrtuľník.
                  
               
                     (3)
                  
                  
                     Spojené kráľovstvo udelilo túto výnimku, aby uľahčilo bezpečný prechod na budúce požiadavky týkajúce sa vzdušného priestoru, ktoré sformulovalo vo svojom revidovanom akčnom pláne na vysokej úrovni, a najmä aby poskytlo čas na vykonanie procesných zmien letovej prevádzkovej služby, ktoré sú potrebné na bezpečné uplatňovanie príslušných požiadaviek SERA a na účely prípadnej modernizácie vzdušného priestoru. Spojené kráľovstvo okrem toho poskytlo opis rôznych zmierňujúcich opatrení, ktoré prijalo v súvislosti s touto výnimkou.
                  
               
                     (4)
                  
                  
                     Výnimka bola udelená na obdobie od 12. septembra 2019 do 25. marca 2020. Od roku 2014 Spojené kráľovstvo udelilo osem výnimiek z ustanovenia SERA.5005 písm. a) prílohy k vykonávaciemu nariadeniu (EÚ) č. 923/2012 v celkovej dĺžke trvania 61 mesiacov (3). Podľa zásady, že nové pravidlá sa bezodkladne uplatňujú na budúce účinky situácie, ktorá nastala za pôsobnosti starého pravidla, osemmesačné obdobia uvedené v článku 71 ods. 2 nariadenia (EÚ) 2018/1139 sa majú vypočítať tak, že sa do nich zahrnú obdobia spred nadobudnutia účinnosti uvedeného nariadenia. S prihliadnutím na to agentúra posúdila, či boli splnené podmienky stanovené v článku 71 ods. 1 uvedeného nariadenia, a dospela k záveru, že niektoré z nich neboli splnené.
                  
               
                     (5)
                  
                  
                     Komisia s týmto odporúčaním agentúry súhlasí.
                  
               
                     (6)
                  
                  
                     Podľa článku 71 ods. 1 nariadenia (EÚ) 2018/1139 môže členský štát udeliť výnimku len vtedy, ak sa udelí všetkým fyzickým alebo právnickým osobám, na ktoré sa vzťahuje toto nariadenie, „v prípade naliehavých nepredvídaných okolností ovplyvňujúcich tieto osoby alebo naliehavé prevádzkové potreby týchto osôb“ a za predpokladu, že sú splnené všetky podmienky stanovené v písmenách a) až d) uvedeného článku.
                  
               
                     (7)
                  
                  
                     Komisia sa domnieva, že výnimka nespĺňa podmienku „naliehavých prevádzkových potrieb“. Tento záver sa opiera o skutočnosť, že ten istý druh výnimky sa opakovane udeľoval od 13. novembra 2014. Opakované udeľovanie výnimky svedčí o tom, že jej trvanie nie je obmedzené a že jej skutočným cieľom je zachovanie dlhodobej odchýlky od ustanovenia SERA.5005 písm. a), a nie riešenie určitej naliehavej prevádzkovej potreby osoby, na ktorú sa tieto ustanovenia vzťahujú. Okrem toho na uvedenom závere nič nemení ani skutočnosť, že Spojené kráľovstvo vo svojom oznámení uviedlo, že nestanovilo minimálnu vzdialenosť od oblačnosti vo vzdušnom priestore triedy D, a že vyhlásilo, že prijme opatrenia na dosiahnutie súladu s vykonávacím nariadením (EÚ) č. 923/2012 v dlhodobom horizonte.
                  
               
                     (8)
                  
                  
                     Vzhľadom na uvedené skutočnosti nie je nutné, aby Komisia posúdila, či boli splnené podmienky podľa článku 71 ods. 1 písm. a) až d) nariadenia (EÚ) 2018/1139. Komisia však konštatuje ďalej uvedené skutočnosti.
                  
               
                     (9)
                  
                  
                     Komisia sa domnieva, že výnimka nespĺňa podmienku stanovenú v článku 71 ods. 1 písm. a) nariadenia (EÚ) 2018/1139, pretože potreby, z dôvodu ktorých bola výnimka udelená, možno primerane riešiť inými prostriedkami, ktoré sú v súlade s nariadením. V rozpore s tvrdeniami Spojeného kráľovstva vykonávacie nariadenie (EÚ) č. 923/2012 umožňuje primerane uspokojiť potreby bez udelenia výnimky. Podľa uvedeného nariadenia sa lety môžu prevádzkovať ako „zvláštne lety VFR“ v súlade s ustanovením SERA.5010 (Zvláštne lety VFR v riadených okrskoch), ktorým služba riadenia letovej prevádzky vydala povolenie na let v riadenom okrsku za horších meteorologických podmienok, ako sú meteorologické podmienky na let za viditeľnosti. Ak je potrebné umožniť v danej triede vzdušného priestoru lety zlučiteľné s triedou s menej prísnymi podmienkami, alternatívne je možné zvážiť tieto riešenia: preklasifikovanie dotknutého vzdušného priestoru alebo nové stanovenie bloku dotknutého vzdušného priestoru určením obmedzení vzdušného priestoru alebo vyhradených vzdušných priestorov alebo čiastkové bloky vzdušného priestoru s menej prísnymi triedami (napr. koridory), ako sa uvádza v ustanovení SERA.6001 písm. a).
                  
               
                     (10)
                  
                  
                     Výnimka v neposlednom rade nespĺňa požiadavky na bezpečnosť a nie je v súlade so základnými požiadavkami nariadenia (EÚ) 2018/1139. V tejto súvislosti Komisia poukazuje na svoje predchádzajúce rozhodnutie (odôvodnenia 11 až 13) týkajúce sa výnimky z ustanovenia SERA.5005 písm. a) prílohy k vykonávaciemu nariadeniu (EÚ) č. 923/2012 (4).
                  
               
                     (11)
                  
                  
                     V dôsledku uvedených skutočností má zavedenie výnimky oznámenej 17. apríla 2019 nepriaznivý vplyv na úroveň bezpečnosti a výnimka nie je v súlade so všeobecnými bezpečnostnými cieľmi nariadenia (EÚ) 2018/1139.
                  
               
                     (12)
                  
                  
                     Komisia takisto poznamenáva, že v súlade s predchádzajúcim rozhodnutím Komisie týkajúcim sa výnimky z ustanovenia SERA.5005 písm. a) prílohy k vykonávaciemu nariadeniu (EÚ) č. 923/2012 (5), malo Spojené kráľovstvo túto výnimku zrušiť a nemalo predlžovať jej časové uplatňovanie.
                  
               
                     (13)
                  
                  
                     Spojené kráľovstvo predložilo 29. marca 2017 oznámenie o svojom úmysle vystúpiť z Únie podľa článku 50 Zmluvy o Európskej únii (ZEÚ). Podľa článku 50 ods. 3 ZEÚ sa zmluvy prestanú vzťahovať na vystupujúci členský štát odo dňa nadobudnutia platnosti dohody o vystúpení alebo v prípade, ak sa tak nestane, dva roky po oznámení, pokiaľ Európska rada jednomyseľne nerozhodne o predĺžení tejto lehoty po dohode s dotknutým členským štátom. Táto lehota bola trikrát predĺžená, naposledy rozhodnutím Európskej rady (EÚ) 2019/1810 (6), ktorým sa predlžuje najneskôr do 31. januára 2020.
                  
               
                     (14)
                  
                  
                     Rada 11. januára 2019 rozhodnutím (EÚ) 2019/274 (7) schválila podpísanie dohody o vystúpení, ktorá sa dosiahla na úrovni vyjednávačov 14. novembra 2018. Únia potvrdila, že v prípade, keď parlament Spojeného kráľovstva schváli dohodu o vystúpení, je pripravená urýchlene pristúpiť k jej podpísaniu a uzavretiu. Vo štvrtej časti dohody o vystúpení (8) sa stanovuje prechodné obdobie, ktoré začína plynúť dňom nadobudnutia platnosti dohody a počas ktorého sa právo Únie naďalej uplatňuje na Spojené kráľovstvo a v Spojenom kráľovstve, ako sa stanovuje v dohode.
                  
               
                     (15)
                  
                  
                     Toto rozhodnutie sa v každom prípade uplatňuje len dovtedy, pokiaľ sa právo Únie uplatňuje na Spojené kráľovstvo a v Spojenom kráľovstve,
                  
               PRIJALA TOTO ROZHODNUTIE:
         
            Článok 1
            Výnimka z požiadaviek stanovených v ustanovení SERA.5005 písm. a) prílohy k vykonávaciemu nariadeniu (EÚ) č. 923/2012 udelená Spojeným kráľovstvom a oznámená Komisii, Agentúre Európskej únie pre bezpečnosť letectva a ostatným členským štátom 20. septembra 2019, na základe ktorej meteorologické podmienky na let za viditeľnosti, minimálna vzdialenosť od oblačnosti a pravidlá letu za viditeľnosti nemusia vyhovovať požiadavke zachovávať primeranú vzdialenosť od oblačnosti, nespĺňa podmienky stanovené v článku 71 ods. 1 nariadenia (EÚ) 2018/1139.
         
         
            Článok 2
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 25. novembra 2019
            
               
                  Za Komisiu
               
               Violeta BULC
               
                  členka Komisie
               
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13.10.2012, s. 1).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Rozhodnutie Komisie C(2016) 7654 final z 30. novembra 2016 o zamietnutí povolenia Spojenému kráľovstvu na udelenie výnimky z niektorých základných požiadaviek stanovených v nariadení Komisie (EÚ) č. 923/2012.
         
            (5)  Rozhodnutie C(2016) 7654 final.
         
            (6)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 ZEÚ (Ú. v. EÚ L 278I, 30.10.2019, s. 1).
         
            (7)  Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
         
            (8)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 144I, 25.4.2019, s. 1).